Hi huma ehekeni ya xikolo hi nga si hlamulana. Murindzi wa le hekeni ya xikolo o hi languta a ku whi, na yena-vu. Tatana a nga n'wi leli na ku n'wi lela. Loko hi ri karhi hi famba ndzo sungula ku ehleketa hi vutomi ehandle ka Manana - Vutomi bya ku hanya na tatana ntsena. Tatana a a tirha eJoni. Ku va sweswi a kumeka a ri ekaya a a lo kombela masikunyana eka nkarhi lowu manana a a ya endliwa vuhandzuri. Hi ku ehleketa ka mina, loko manana a ta va a lahliwile, nkosi wu herile, tatana a a ta tlhelela eXilungwini. Mina a ndzi ta sala ndzexe ekaya. A ndzi tivi makungu ya tatana. Vatsonga va vula leswaku nkuku a wu hleteli swikukwana swa wona. Eka xirungulwana lexi, ximunhuhatwa lexi vito ra xona ri yelanaka na swiendlo swa xona i Rhulani. Ku vuriwa leswaku nhwana loyi a a ri n'wana wo yingisa swinene naswona vutomi bya yena a a byi naveriwa hi mutswari un'wana na un'wana loyi a nga na n'wana wa nhwanyana. Hi tlhelo ku vuriwa leswaku loko Rhulani a fika eJoni, vutomi bya yena a byi cincangi, a nga ri na vutlukwachola. Loko Rhulani a ta va a tekiwile hi Magazini, u hanyisanile na vaharivo va yena kahle, a hamba a va swekela swakudya na ku hlambisa vana va vona. Hambiloko vaharivo va yena na nuna wa yena va n'wi jikerile, Rhulani a nga kalangi a lwa na vona. Leswi Rhulani a ri munhu wo rhula, loko a vona swa vukati swi nga ha nyawuli, u lo khoma ndlela a kongoma eka rikwavo handle ko lwisana na munhu.